CELEX: 62021TN0131
Language: mt
Date: 2021-02-28 00:00:00
Title: Kawża T-131/21: Rikors ippreżentat fit-28 ta’ Frar 2021 – Região Autónoma da Madeira vs Il-Kummissjoni

31.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 206/26
            
         
      Rikors ippreżentat fit-28 ta’ Frar 2021 – Região Autónoma da Madeira vs Il-Kummissjoni
      (Kawża T-131/21)
      (2021/C 206/34)
      Lingwa tal-kawża: il-Portugiż
      
         Partijiet
      
      
         Rikorrent: Região Autónoma da Madeira (rappreżentanti: M. Gorjão-Henriques u A. Saavedra, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tordna li jiddaħħlu mal-proċess id-dokumenti li jinsabu fil-fajl amministrattiv li wassal għall-adozzjoni tad-deċiżjoni kkontestata, skont kif mitlub mir-rikors preżenti;
               
            
                  —
               
               
                  tgħaqqad din il-kawża mal-Kawża T-95/21 (Il-Portugall vs Il-Kummissjoni);
               
            
                  —
               
               
                  tannulla l-Artikolu 1, kif ukoll l-Artikoli 4 sa 6 tad-Deċiżjoni tal-Kummissjoni Ewropea C(2020)8550 final tal-4 ta’ Diċembru 2020, “dwar l-iskema ta’ għajnuna SA.21259 (2018/C) (ex2018/NN) applikata mill-Portugall favur iż-Żona Ħielsa ta’ Madeira (ŻĦM) – Skema III”;
               
            
                  —
               
               
                  tikkundanna lill-Kummissjoni Ewropea għall-ispejjeż kollha tal-kawża, inklużi dawk tar-rikorrent.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka sitt motivi:
      
                  1.
               
               
                  L-ewwel motiv ibbażat fuq żball ta’ liġi u/jew nuqqas ta’ motivazzjoni ladarba l-miżura inkwistjoni ma kinitx tikkostitwixxi għajnuna pubblika inkwantu hija ta’ natura ġenerali u ma hijiex selettiva, skont it-tifsira tal-Artikolu 107(1) TFUE. Ir-rikorrent jinvoka b’mod partikolari li l-miżura ma hijiex selettiva inkwantu tidħol fl-istruttura ġenerali tas-sistema fiskali Portugiża.
               
            
                  2.
               
               
                  It-tieni motiv ibbażat fuq żball ta’ liġi inkwantu l-Iskema III taż-ŻĦM ġiet implimentata konformement mad-deċiżjonijiet tal-Kummissjoni tal-2007 u tal-2013 u mal-Artikoli 107 u 108 TFUE. Ir-rikorrent jinvoka li r-rekwiżit li d-dħul għandu jirriżulta minn attivitajiet effettivament u materjalment imwettqa fir-Reġjun Awtonomu ta’ Madeira ma għandux jiġi interpretat fis-sens li għandhom biss jittieħdu inkunsiderazzjoni l-ispejjeż addizzjonali tal-impriżi rreġistrati fiż-ŻĦM relatati man-natura ultraperiferika li minnhom il-benefiċċji fiskali jistgħu jiġu applikati biss fuq id-dħul tiegħu li jirriżulta minn tranżazzjonijiet direttament suġġetti għal dawn l-ispejjeż addizzjonali u li minnhom għandhom jiġu esklużi l-attivitajiet imwettqa barra minn Madeira minn impriżi li jwettqu attività internazzjonali u li għandhom liċenzja fiż-ŻĦM.
               
            
                  3.
               
               
                  It-tielet motiv ibbażat fuq żball dwar l-ipoteżijiet fattwali tad-deċiżjoni tal-Kummissjoni u/jew nuqqas ta’ motivazzjoni tagħha, inkwantu r-rekwiżiti tas-sistema fiskali u l-fiskalizzazzjoni tagħha mill-awtoritajiet reġjonali huma idonei biex jivverifikaw l-Iskema III taż-ŻĦM. Ir-rikorrent jinvoka b’mod partikolari l-fatt li r-rekwiżiti legali ta’ kontabbiltà separata għad-dħul amministrat fiż-ŻĦM u l-adozzjoni ta’ għadd usa’ ta’ obbligi fiskali jippermetti l-verifika u l-fiskalizzazzjoni adegwata mill-awtoritajiet nazzjonali u reġjonali tal-Iskema III taż-ŻĦM.
               
            
                  4.
               
               
                  Ir-raba’ motiv, dwar żball ta’ liġi tad-deċiżjoni tal-Kumissjoni inkwantu l-kunċett ta’ “post tax-xogħol” applikabbli għall-Iskema III taż-ŻĦM jirriżulta mil-leġiżlazzjoni nazzjonali mingħajr ma tkun applikabbli l-metodoloġija tal-postijiet tax-xogħol f’“EŻI” (Ekwivalenti għal Żmien Integrali) u “UXA” (Unitajiet ta’ Xogħol Annwali). Ir-rikorrent jinvoka li, b’effett tal-evalwazzjoni tar-rekwiżit tal-Iskema III taż-ŻĦM dwar il-ħolqien jew iż-żamma ta’ postijiet tax-xogħol, id-deċiżjoni kkontestata twettaq żball ta’ liġi billi tapplika l-metodoloġija ta’ definizzjoni ta’ postijiet tax-xogħol f’“EŻI” u “UXA”, inkwantu l-kunċett ta’ post tax-xogħol applikabbli għall-iskema taż-ŻĦM huwa dak li jirriżulta mil-leġiżlazzjoni nazzjonali industrijali.
               
            
                  5.
               
               
                  Il-ħames motiv, dwar żball dwar l-ipoteżijiet fattwali tad-deċiżjoni tal-Kummissjoni u/jew nuqqas ta’ motivazzjoni, inkwantu l-fiskalizzazzjoni tar-rekwiżit ta’ ħolqien/żamma ta’ postijiet tax-xogħol kienet adegwata u effettiva. Ir-rikorrent isostni li l-awtoritajiet nazzjonali offrew lill-Kummissjoni elementi li jippermettu l-konstatazzjoni tal-verifika tar-rekwiżit ta’ ħolqien/żamma ta’ postijiet tax-xogħol fiż-ŻĦM, li biha d-deċiżjoni kkontestata wettqet żball fir-rigward tal-ipoteżijiet fattwali u/jew hija vvizzjata b’nuqqas ta’ motivazzjoni.
               
            
                  6.
               
               
                  Is-sitt motiv, dwar ksur tal-prinċipji ġenerali tad-dritt tal-Unjoni Ewropea. Ir-rikorrent isostni b’mod partikolari li d-deċiżjoni tal-Kummissjoni tikser il-prinċipji ġenerali tad-dritt tal-Unjoni ta’ proporzjonalità, ta’ ċertezza legali, ta’ aspettattivi leġittimi u ta’ amministrazzjoni tajba.